|  |  |  |
| --- | --- | --- |
| **ΠΡΟΣ: ΣΥΝΤΑΚΤΕΣ** |  | **ΑΠΟ: ΑΡΧΕΙΩΝ ΤΑΞΙΣ (Α.Μ.Κ.Ε.)** |
|  |  |  |
| **Ημερομηνία: 26/01/17** |  | **Σύνολο Σελίδων:2** |

## ΔΕΛΤΙΟ ΤΥΠΟΥ

**Archive Alert: Διαδικτυακή πλατφόρμα διάσωσης ιστορικών αρχείων**

**«Εντόπισε – Δήλωσε – Σώσε»** θα μπορούσε επιγραμματικά να είναι το τρίπτυχο πάνω στο οποίο στηρίχθηκε η ιδέα για τη δημιουργία του **«Archive Alert»**, το οποίο προκαλεί μεμονωμένα άτομα, συλλογικότητες και την πολιτεία να στρέψουν με μεγαλύτερη θέρμη το ενδιαφέρον τους σε ένα παραμελημένο ζήτημα, αυτό της διάσωσης των ιστορικών αρχείων. Στη συνείδηση των περισσότερων τα ιστορικά αρχεία αποτελούν μόνο παλιά έγγραφα που αφορούν σημαντικά πρόσωπα και γεγονότα, ενώ στην καθημερινότητά μας παράγουμε πλήθος τέτοιων αρχείων κάθε μορφής (ηλεκτρονικά, έντυπα κ.ά.) τα οποία, μετά τη χρήση τους, αποτελούν ιστορικό υλικό. Οτιδήποτε, λοιπόν, έρχεται από το παρελθόν, ανεξαρτήτως όγκου, χρονολογίας, περιεχομένου και υποστρώματος είναι αναγκαίο να διασωθεί και να αποφασίσουν οι αρμόδιοι φορείς σε ποιο βαθμό θα καταστραφεί, έτσι ώστε να μη χαθούν σημαντικές πληροφορίες.

Το «Archive Alert» ([www.archivealert.gr](http://www.archivealert.gr)) αποτελεί μια διαδικτυακή πλατφόρμα όπου μεμονωμένα άτομα, φορείς και συλλογικότητες μπορούν να δηλώνουν αρχεία και κάθε άλλο υλικό, το οποίο αναδεικνύει την πολιτιστική κληρονομιά (οπτικοακουστικό υλικό, χάρτες, φωτογραφίες, έντυπα, εφημερίδες, αφίσες κ.ά.). Υλικό που κατέχουν ή εντόπισαν ή αντιλήφθηκαν και θεωρούν ότι κινδυνεύει, λόγω άγνοιας, αμέλειας ή έλλειψης εξειδικευμένης γνώσης σχετικά με τη διάσωση και χρήση του. Παράλληλα, υπάρχει η δυνατότητα σε όσους/όσες εγγραφούν στην πλατφόρμα και κατέχουν αρχειακό υλικό και ιστορικά τεκμήρια είτε απλώς να τα δηλώσουν προς ενημέρωση των αρχειακών φορέων, είτε να προσκαλέσουν ειδικό προσωπικό για την καταγραφή, ταξινόμηση, διάσωση και αξιοποίησή του.

Η πλατφόρμα επιτρέπει την καταγραφή και στη συνέχεια, ανάλογα με το υλικό που δηλώνεται, ενημερώνει με αυτόματο τρόπο όλους τους φορείς τους οποίους μπορεί να τους αφορά. Είναι αναγκαίο να επισημανθεί, πως **η χρήση της πλατφόρμας είναι δωρεάν, τόσο για τους χρήστες-πληροφορητές όσο και για τους αρχειακούς φορείς, ενώ απαγορεύεται κάθε είδους αγοραπωλησία αρχειακού και πολιτιστικού υλικού.**

Τα τελευταία χρόνια όλο και περισσότερο έρχονται στη δημοσιότητα υποθέσεις παραμέλησης και καταστροφής αρχειακών συνόλων (π.χ. δημοτικών και κοινοτικών αρχείων, αρχείων επιχειρήσεων κ.ά.) ή καπηλείας και εμπορίας αρχειακών συλλογών, ακόμα και δημόσιων αρχείων. Στην κατεύθυνση αυτή η πλατφόρμα έρχεται να βοηθήσει ως εργαλείο διαμεσολάβησης με νόμιμο τρόπο για την ενημέρωση των αρμόδιων φορέων και ανάπτυξης συνεργασιών για τη διάσωση του εν λόγω υλικού. Οι φορείς που μπορούν να εγγραφούν στην πλατφόρμα είναι αναγκαίο να είναι μη κερδοσκοπικοί οργανισμοί, να διαθέτουν αρχειακές συλλογές και διαδικασίες ελεύθερης πρόσβασης στο υλικό. Ο πρώτος και βασικός φορέας συνεργασίας είναι η κεντρική υπηρεσία των **Γενικών Αρχείων του Κράτους**. Επιπλέον, το όλο εγχείρημα **έχει στόχο την αναβάθμιση του αρχειακού υλικού στη συνείδηση των πολιτών** και την ενίσχυση του διαλόγου για τη διάσωση και αξιοποίηση της πολιτιστικής κληρονομιάς εν γένει. Η συστηματική συγκέντρωση και διάσωση των αρχείων που κινδυνεύουν δεν αποτελεί επιλογή, αλλά κοινωνική και επιστημονική αναγκαιότητα.

Το «Archive Alert» σχεδίασαν οι ιστορικοί **Παναγιώτης Ανδριανόπουλος**, **Στέφανος Βαμιεδάκης**, **Γιώργος Γάσιας, Γιάννης Γονατίδης,** και **Χρήστος Χρυσανθόπουλος** μέλη του συλλογικού εγχειρήματος της [Αρχείων Τάξις](http://www.arxeiontaxis.gr/). Η Αρχείων Τάξις δραστηριοποιείται από το 2011 στη διάσωση, καταγραφή, τεκμηρίωση και ανάδειξη ιστορικών αρχείων και άλλων πολιτιστικών αγαθών. Το εργαστήρι επιχειρηματικού πολιτισμού [Ματαρόα](http://www.mataroa.org/" \t "_blank) υποστηρίζει τεχνικά την πλατφόρμα. Η υλοποίηση του έργου χρηματοδοτήθηκε από το [Κοινωφελές Ίδρυμα Ιωάννη Σ. Λάτση](http://www.latsis-foundation.org/) στο πλαίσιο του προγράμματος στήριξης επιστημονικών εταιρειών 2016.

**Η παρουσίαση του «Archive Alert» θα πραγματοποιηθεί το Σάββατο 4 Φεβρουαρίου και ώρα 14.00 στον Ιανό (Σταδίου 24 – Αθήνα).**

Η εκδήλωση στο Facebook, [εδώ](https://www.facebook.com/events/867549033347409/) : <https://www.facebook.com/events/867549033347409/>

Ζώνη μη δημοσίευσης:

Για την επικοινωνία και περισσότερες πληροφορίες:

Χρήστος Χρυσανθόπουλος

6982928200

[hrihrisan@gmail.com](mailto:hrihrisan@gmail.com)

[arxeiontaxis@gmail.com](mailto:arxeiontaxis@gmail.com)

Λεζάντες εικόνων:

ΑΡ1. Λογότυπο Archive Alert | Σχεδιασμός: Άρις Κορομηλάς

ΑΡ2. Εντόπισε-Δήλωσε-Σώσε | Σχεδιασμός: Άρις Κορομηλάς

ΑΡ3. GIF Archive Alert | Σχεδιασμός: Άρις Κορομηλάς

ΑΡ4-6. Εικόνες από αρχειακές συλλογές που έχει ταξινομήσει η Αρχείων Τάξις.